Ego Theodericus Dei miseratione Bisuntinus archiepiscopus notum fieri volo tam futuris quam presentibus quod defuncto comite Girardo venerunt ante nostram presentiam uxor illius nomine M. et filius eius comes Guillermus et abbas Cysterciensis Bernardus et alii nonnulli abbates et fratres ordinis et ibi prememorata comitissa et filius eius comes G. investierunt plenarie abbates et fratres ordinis de universis rebus unde apud Ledonium comes Gerardus devestierat eos et de quibus habebant cartam concessionem et laudationem eiusdem comitis Gerardi. Hoc in manu nostra fideliter compromiserunt et manibus propriis iureiurando firmarunt bona pace et bona fide inviolabiliter servare et nullam unquam iniuriam fratribus ordinis super hoc vel gravamen inferre. Si qua autem acquisierunt fratres ordinis exceptis elemosinis tam a comite Gerardo quam a comite Stephano sibi collatis de eis nichilominus predicta comitissa et comes Guillermus investierunt eos et nullatenus de his ipsos devestient quamdiu iusticie stare voluerint per manum domini Bisuntini. Stephanus quoque filius recordande memorie comitis Stephani iuravit firmiter se per omnia servaturum elemosinas quas ordini contulerat pater suus. Quoniam igitur hoc totum factum est in presentia mea testimonium perhibeo veritati et notum facio omnibus qui lecturi sunt presens scriptum me compromisisse fideliter fratribus ordinis quod si in aliqua predictarum pactionum excesserint iam dicta comitissa et comes Guillermus et prefatus Stephanus ego statim sine aliquo placito et sine aliqua tergiversatione tam ipsos nominatim quam omnes terras eorum excommunicationi supponam. Huius rei testes sunt : abbates Bernardus Cysterciensis, Borno de Firmitate, Hugo de Miratorio, Guido decanus Sancti Stephani Bisuntini, Humbertus archidiaconus, Guillermus de Chanis et filii eius Stephanus et Richardus, Hugo de Molliprato et Petrus frater eius. Actum anno ab Incarnatione Domini Mo Co LXXXo IIIIo.